Renault Clio

Παρουσίαση και υποδοχή

Τελικώς, η πρώτη γενιά του Renault Clio παρουσιάστηκε στο Σαλόνι Αυτοκινήτου της Γενεύης τον Μάρτιο του 1990, μπήκε στην παραγωγή τον Μάιο και λανσαρίστηκε τον Ιούνιο, αν και η δεξιοτίμονη εκδοχή στο Ηνωμένο Βασίλειο κυκλοφόρησε μόλις τον Μάρτιο του 1991. Επίσημα, το Clio αντικατέστησε το Renault 5, που όμως συνέχισε να παράγεται σε περιορισμένα αντίτυπα έως το 1996 στη Σλοβενία, ως μια φθηνότερη εναλλακτική λύση.
Από την πρώτη στιγμή, το Clio I σημείωσε τεράστια εμπορική επιτυχία σε όλες τις ευρωπαϊκές αγορές, μεταξύ των οποίων και στην Ελλάδα, ενώ επίσης κέρδισε και το τίτλο του Αυτοκινήτου της Χρονιάς για το 1991. Το εντυπωσιακό ήταν ότι διατήρησε την μεγάλη αυτή απήχηση σε ολόκληρη την χρονική διάρκεια παραγωγής του, με την συνολική παραγωγή της πρώτης γενιάς να φτάνει τα 4 εκατομμύρια αντίτυπα. Η ίδια απήχηση στο κοινό συνεχίστηκε και στις μετέπειτα γενιές του μοντέλου.

Ανανέωση του 1994

Η πρώτη ελαφρά ανανέωση του Clio πρώτης γενιάς αποκαλύφθηκε στο Σαλόνι Αυτοκινήτου της Γενεύης τον Μάρτιο του 1994 και έγινε γνωστή ως η Φάση 2. Το μοντέλο απέκτησε λίγο διαφορετική γρίλια, με δύο φαρδύτερες εισαγωγές αέρα, πάντα σχήματος παράλληλων οριζόντιων γραμμών, αντί για τρεις λεπτές. Οι βασικές εκδόσεις RN και RT εξοπλίστηκαν και αυτές με υδραυλικό τιμόνι. Τα πίσω φώτα, επίσης, έγιναν κάπως πιο «φουσκωμένα», αν και το σχήμα τους συνέχισε να ταιριάζει ακριβώς στο αμάξωμα, με αποτέλεσμα να είναι ανταλλάξιμα με αυτά της Φάσης 1. Με την εισαγωγή της Φάσης 2 άρχισε να προσφέρεται και αερόσακος οδηγού.

Βασικά στοιχεία

Η δεύτερη γενιά του Renault Clio εξελίχθηκε ως το «πρότζεκτ X65» και τελικώς παρουσιάστηκε στο Σαλόνι Αυτοκινήτου της Γενεύης τον Μάρτιο του 1998. Λανσαρίστηκε στην Ευρώπη τον Σεπτέμβριο, σε 3-πορτες και 5-πορτες εκδόσεις.
Μολονότι το αμάξωμά του θύμιζε ακόμα την πρώτη γενιά, ήταν πολύ εντονότερα καμπυλωτό από τον προκάτοχό του. Για λόγους μείωσης του βάρους, αλλά και μείωσης του κόστους επισκευών, έφερε αρκετά μέρη από συνθετικά υλικά - για παράδειγμα, τα μπροστινά φτερά ήταν από πλαστικό, ενώ σε μερικές εκδόσεις το καπό ήταν από αλουμίνιο. Ωστόσο, η παθητική του ασφάλεια είχε σημαντικά βελτιωθεί και οι πληρέστερες εκδόσεις έφεραν πλέον και πλευρικούς αερόσακους.
Αρχικά διέθετε 8-βάλβιδους κινητήρες της Renault, με κυβισμούς 1.2 και 1.4 και 1.6 λίτρων, οι οποίοι σταδιακά αντικαταστάθηκαν από αποδοτικότερους 16-βάλβιδους.

Ανανέωση του 2001

Την άνοιξη του 2001, η δεύτερη γενιά του Clio ανανεώθηκε. Εξωτερικά άλλαξε κυρίως η πρόσοψη, η οποία έγινε αρκετά πιο επιθετική και με περισσότερες ακμές. Το εσωτερικό αναβαθμίστηκε πλήρως. Από πλευράς κινητήρων προστέθηκε μια σειρά πετρελαιοκινητήρων 1.5 λίτρων, σε διάφορες ιπποδυνάμεις.
Το Clio II συνέχισε να διατίθεται σε κάποιες αγορές και μετά την παρουσίαση της τρίτης γενιάς, με κάποιες εμφανισιακές αλλαγές και την ονομασία Clio Campus. Στο πάτωμά του βασίστηκαν επίσης το Renault Twingo και τα Dacia Logan και Dacia Sandero. Μάλιστα η συνολική παραγωγή της δεύτερης γενιάς του Clio έφτασε τα 6 εκατομμύρια αντίτυπα, ξεπερνώντας ακόμα και την ήδη μεγάλη απήχηση της πρώτης γενιάς του.

Clio RS και Clio V6

Το 1998, λανσαρίστηκε το πρώτο σπορ Clio το οποίο είχε δεχτεί τις βελτιωτικές επεμβάσεις της Renault Sport. Αρχικά έφερε 2-λιτρο ατμοσφαιρικό κινητήρα απόδοσης 172 ίππων, που μετά την ανανέωση του 2001 αναβαθμίστηκε στους 182 ίππους.
Η κορυφαία, όμως, έκδοση όλων των εποχών υπήρξε το Clio Sport V6 του 2000 - 2005. Ήταν ένα κεντρομήχανο πισωκίνητο μοντέλο, με τον ατμοσφαιρικό βενζινοκινητήρα L7X των 2.946 cm³ που απέδιδε 223 ίππους στην πρώτη φάση του Clio II και αναβαθμίστηκε στη δεύτερη φάση του στους 251. Στην Ελλάδα ελάχιστα αντίτυπα κυκλοφόρησαν και αυτά από παράλληλες εισαγωγές κάποιων φανατικών οπαδών της εταιρείας.

Clio 4-πορτο / Symbol / Thalia

Το 1999, παρουσιάστηκε και μια 4-πορτη σεντάν έκδοση του Renault Clio, που ανάλογα με την αγορά λανσαρίστηκε με διαφορετικά ονόματα: Renault Clio Symbol, Renault Symbol, Renault Thalia, Renault Clio Sedan και Renault Clio Classic. Ειδικότερα στην Ελλάδα, κυκλοφόρησε ως Renault Thalia και με τους παλαιούς 8-βάλβιδους κινητήρες της Renault. Το 2008, παρουσιάστηκε η δεύτερη γενιά του, ως Renault Symbol / Thalia, αλλά κυκλοφορεί μόνο σε αναπτυσσόμενες χώρες.

Βασικά στοιχεία

Η τρίτη γενιά του Renault Clio παρουσιάστηκε στο Σαλόνι Αυτοκινήτου της Γενεύης τον Μάρτιο του 2005 και λανσαρίστηκε τους επόμενους μήνες. Αρχικά κυκλοφόρησε σε εκδόσεις hatchback, 3-πορτες και 5-πορτες, ενώ το 2007, για πρώτη φορά στην ιστορία του μοντέλου, προστέθηκε και station wagon έκδοση, το Clio Estate ή Clio Grandtour.
Το Clio III ήταν το πρώτο μοντέλο της κατηγορίας B που κέρδισε την ανώτατη διάκριση των 5 αστέρων στις δοκιμές πρόσκρουσης του Euro NCAP, ενώ επίσης κέρδισε και το τίτλο του Αυτοκινήτου της Χρονιάς για το 2006.
Οι διαστάσεις της τρίτης γενιάς αυξήθηκαν εμφανώς, με το μήκος να φτάνει πλέον κοντά στα 4 μέτρα, ενώ με την ανανέωση του 2009 τα ξεπέρασε. Εφοδιάστηκε αρχικά με τους γνωστούς 16-βάλβιδους ατμοσφαιρικούς κινητήρες της Renault 1.2, 1.4 και 1.6 λίτρων, ενώ στο εξωτερικό διατέθηκε και με μεγάλη παλέτα πετρελαιοκινητήρων. Το 2007 έγινε το πρώτο μοντέλο της Renault που εφοδιάστηκε με τον τούρμπο κινητήρα 1.2 TCE με απόδοση 100 ίππων. Από πετρελαιοκινητήρες, άρχισε να εισάγεται στην Ελλάδα με τον κινητήρα 1.5 DCi 105 hp, ενώ από τον Σεπτέμβριο του 2011 άρχισε να εισάγεται και με τον 1.5 DCi 90 hp.

Clio RS, Clio GT και Clio Gordini

Σε σπορ εκδόσεις, παρουσιάστηκε αρχικά η σκληροπυρηνική RS, με 197 ίππους στην Φάση 1 και 203 στην Φάση 2, από ένα 2-λιτρο ατμοσφαιρικό κινητήρα. Μετά την ανανέωση του 2009, παρουσιάστηκε και έκδοση GT με ατμοσφαιρικό κινητήρα 1.6 λίτρων και απόδοση 128 ίππους (προερχόμενο από το Renault Twingo RS), ενώ τόσο στην RS όσο και στην GT προστέθηκαν και συλλεκτικές εκδόσεις Gordini, κυρίως με αισθητικές αλλαγές.